**Ayshe is mien Fründin**

Mien beste Fründin is Ayshe. Se is jümmer dor, wenn ik ehr bruken do. Un faken heff ik Stress mit anner Lüüd. Ik segg jüm op’n Kopp to, wenn se nich ehrlich sünd. Dat köönt de nich af. Man Ayshe versteiht mi liekers un hullt to mi.

As se nee bi uns in de Klass keem, müss se blangen mi sitten. Dat weer de Straaf, wiel ik wedder mal Arger mit uns Schoolmestersche harr. Nüms wull en Flüchtlingsdeern ut Syrien bi sik sitten laten. Dor hett Fro Meyerdierks Ayshe eenfach bi mi hensett. Anners müss ik jümmers alleen sitten.

Ayshe hett nich veel fraagt. Se hett ok nich rümsabbelt, as se dat al verstahn kunn. Se höört mi to, wenn ik wat loswarrn mütt. Ik weet, dat ik mi op ehr verlaten kann. Dorbi seggt se mi ok op’n Kopp to, wenn ik wat verkehrt maakt heff.

All Ogenblick maak ik wat verkehrt. Ik will eenfach nich all de Lüüd na’n Boort snacken. Mien Menen dreih ik nich na’n Wind. Ayshe deit dat ok nich, aver se haut dat nich so rut as ik.

Annerletzt hett ener ut mien Klass wat gegen Ayshe seggt. Dor bün ik aver richtig ut’n Busch kamen. Nu weet se all, dat ik jümmer för Ayshe dor bün. Jedeen, de wat gegen ehr seggt, kriggt düchtig Stress mit mi. Ik bün Ayshe ehr Fründin för all Tiet.